Mantra Banjar

## Pangartian
**Mantra Banjar** manurut bahasa baasal matan bahasa Sansekerta nang artinya du'a atawa parmuhunan. Mantra Banjar tamasuk puisi rakyat gulungan magis nang kada dikatahui siapa panulisnya (anonim), mantra banjar biasanya babantuk lisan atawa tulisan nang samunyaan mamakai bahasa banjar atawa bacampur bahasa lainnya, diulah gasan tujuan tartantu nang sipatnya mistik.
## Macam-Macam Mantra Banjar
Di bawah ini macam-macam cuntuh mantra banjar.

## Pakasih (kasih)
Mantra pakasih ialah mantra nang tujuannya gasan mamikat hati lawan janis, salah sabuting mantra pakasih nang banyak dikatahui masyarakat Banjar ialah nang babunyi kaya ini.

*Pur sinupur*

*Kuandak di talapak tangan*

*Bismillah aku bapupur*

*Dengan mudahan karindangan.*

Mantra ini biasanya dipakai ulih babinian nang handak mandapatakan cinta lalakian. Cara mamakainya dibaca sambil ditiupakan baulang-ulang ka pupur  si pamakai, imbah itu dibaca tiga kali wayah pupur dikusaiakan ka muha si pamakai. Harapannya imbah mamakai mantra ini lalakian nang dituju manjadi karindangan malihat muha si pamakai.

Cuntuh lain bacaan mantra pakasih ialah nang kaya ini.

*Ribu-ribu di kanan jalan*

*Sulasih di hulai manis*

*Biar saribu urang bajalan*

*Aku jua dipandang urang manis*

*Tapungalas tapung ningasih*

*Tapungalas tapung ningila*

*Tunduk asih*

*Tunduk gila*

*Inya mamandang aku*

*Barakat Laa ilaha ilallah*

*Muhammadurrusulullah.*

## Panawar (penawar)
Mantra panawar disambat jua mantra tatamba. Sasuai ngarannya, pungsi mantra ini gasan maubati atawa mananambai panyakit baik jasmaniah atawa ruhaniah. Cuntuh mantra panawar nang kaya ini:

*“Jaluhu, jalukap, kipasat*

*Jaluhu, jalukap, kipasat*

*Uguk, ugur*

*Sang maharaja baruntik*

*Barakat La ilahaillallah*

*Muhammadurrasulullah”.*

## Panulak (menolak)
Mantra panulak disambat jua mantra tatulak, bapungsi gasan manulak atawa mahindarakan diri matan bahaya atawa panyakit nang pacang manyarang, salain itu digunakan jua gasan manulak binatang buas lawan gangguan urang gaib. Cuntuh mantra panulak nang kaya ini:

*“Tarah-tarah papanku jati*

*Mati kusuma*

*Mati sampah anak Batara”.*

Salain cuntuh di atas, mantra panulak ada jua nang digunaakan masyarakat Banjar gasan mamburu hantu Kuyang nang bunyinya kaya ini:

*Bismillaahirrahmaannirrahim*

*Hussy*

*Huss*

*Buyung kadana kadini*

*Jangan ikam badiam*

*Di kulit Adam*

*Kulit Adam pahit wan panas*

*Kadiaman ikam*

*Di langit rungkang*

*Bumi rungkang*

*Sirih Madi Waringin*

*Asalnya api hangus*

*Asalnya api hancur*

*Asalnya bumi lamah.*

## Pirunduk (penakluk)
Mantra pirunduk ialah mantra nang bapungsi gasan manundukakan urang lain, mantra ini diyakini baisian kakuatan mamaksaakan kahandak. Manurut sipatnya mantra pirunduk ada dua macam yaitu pirunduk paksaan halus nang kada manyakiti ka diri urang nang dituju, lawan pirunduk guna-guna nang baisian kakuatan paksaan nang marugiakan awak atawa jiwa si diri nang dituju. Cuntuh mantra pirunduk paksaan halus ialah mantra Panah Arjuna, mantra ini kabanyakan dipakai ulih lalakian nang baniat gasan manundukakan hati babinian nang dihandakinya. Bunyi mantra Panah Arjuna nang kaya ini.

*Bismillahirrahmanirrahim*

*Panahku panah arjuna*

*Kupanahakan ka gunung, gunung runtuh*

*Kupanahakan ka sungai, sungai karing*

*Kupanahakan ka angin, angin tamandak*

*Kupanahakan ka burung, burung gugur*

*Kupanahkan lawan si..... , rabah, rubuh imannya kepadaku*

*Barakat La ilaha illallah Muhammadurrasullah*

*Ruku, ruki*

*Patah tulang Baginda Ali*

*Rapat kuku lawan isi*

*Tiada lupa lawan diaku*

*Barang sahari-hari*

*Kataku si kata kukang*

*Makukang si nurmayu*

*Mayu kahandak Allah*

*Barakat La ilaha illallah Muhammadurrasulallah*

*Ramah tidung sing wangi*

*Tugu wayu luruh putting*

*Sitan datang turun lawani*

*Kayu agung lamah sangat*

*Allahuma dang kasumbi*

*Kasumbi pasak Muhammad*

*Bismillah aku memakai kata kasumbi*

*Menundukakan si ...*

*Barakat La ilaha illallah Muhammadurrasulallah.*

= Pungsi Mantra Banjar =
Mantra Banjar baisian pungsi nang bamacam-macam, tagantung lawan tujuan panggunaannya.

Partama, mantra banjar bapungsi gasan mandidik. Kabanyakan mantra banjar isinya ajaran agama tarutama agama Islam. Cuntuhnya dalam mantra banjar  pamulaan lawan paampihannya banyak mamakai bacaan zikir, banyak jua mamakai simbul-simbul agama nang artinya mantra ini wara sahibar panunjuk tagal masyarakat Banjar tatap baharap lawan batawakal lawan Tuhan.

Kadua, mantra banjar bapungsi gasan panyimpanan. Maksudnya mantra banjar kawa dijadiakan alat manyimpan kisah atawa sajarah padatuan, sahingga kakanakan anum kawa mangatahui sajarah budaya padatuan.

Katiga, mantra banjar bapungsi gasan mambari sumangat. Cuntuhnya mantra gasan maampihi panyakit nang isinya barupa pangharapan gasan urang nang garing atawa nang kana ruh jahat pacang waras, dalam mantra ini mangandung rasa parduli lawan urang lain nang garing.

Kaampat, mantra banjar bapungsi gasan hiburan. Mantra banjar kawa bapungsi gasan hiburan marganya tamasuk salah sabuting janis puisi nang baisian rima, lirik lawan makna nang bungas.

Kalima, mantra banjar bapungsi gasan panguntrul, maksudnya mantra nang diparcaya baisian kakuatan magis kawa dijadiakan alat pangawas lawan pamaksa sacara halus gasan urang lain.

Kaanam, mantra banjar bapungsi gasan manguatakan adanya pranata-pranata nang ada dalam kabudayaan, misalnya adanya lirik nang diyakini mangandung kakuatan gaib lawan lirik nang mangandung nilai-nilai Islam, manunjukakan adanya panguatan pranata agama dalam masyarakat Banjar. 

## Catatan Batis